20 νεκροί από Ισραηλινά πυρά στα σύνορα με τα Υψώματα του Γκολάν
οι Ισραηλινές δυνάμεις «δεν είχαν άλλη επιλογή», δηλώνει ο Ισραηλινός στρατός
Ισραηλινές δυνάμεις την Κυριακή άνοιξαν πυρ κατά εκατοντάδων φιλο-παλαιστίνιων διαδηλωτών από τη Συρία που προσπάθησαν να διασχίσουν τα σύνορα της χώρας τους και να περάσουν στα Υψίπεδα του Γκολάν που ελέγχονται από το Ισραήλ. Η κρατική τηλεόραση της Συρίας ανέφερε ότι τουλάχιστον 20 διαδηλωτές σκοτώθηκαν, μεταξύ των οποίων ήταν μια γυναίκα και ένα έφηβος, ενώ περισσότεροι από 325 τραυματίσθηκαν. Αξιωματούχοι από τα νοσοκομεία της Συρίας επιβεβαίωσαν τον αριθμό των νεκρών δίνοντας στη δημοσιότητα τα ονόματα όλων των θυμάτων. Μέχρι το βράδυ το συγκεντρωμένο πλήθος αυξάνονταν ξεπερνώντας τα 1000 άτομα, τα οποία προσεύχονταν και φώναζαν συνθήματα κατά των Ισραηλινών στρατιωτών που παρακολουθούσαν σε ετοιμότητα από απόσταση. Εκπρόσωπος του Ισραηλινού στρατού ανέφερε ότι παρά τις αρκετές προειδοποιήσεις «αρχικά προφορικές και στη συνέχεια με προειδοποιητικές βολές», δεκάδες Σύροι συνέχιζαν να πλησιάζουν προς τη συνοριακή γραμμή. Όπως είπε οι Ισραηλινές δυνάμεις «δεν είχαν άλλη επιλογή» από το να ανοίξουν πυρ στα πόδια των διαδηλωτών προκειμένου να αποτρέψουν περαιτέρω ενέργειες. Ισραηλινοί αξιωματούχοι κατηγόρησαν τις αρχές της Συρίας ότι προκάλεσαν την αναταραχή της Κυριακής προκειμένου να αποσπάσουν την προσοχή της διεθνούς κοινής γνώμης από τις βίαιες επιχειρήσεις καταστολής της γενικευμένης εξέγερσης κατά της αυταρχικής ηγεσίας του Προέδρου Μπασάρ Άλ Άσσαντ. Να σημειωθεί ότι τα σύνορα της Συρίας δεν μπορούν να τα προσεγγίσουν πολίτες χωρίς την έγκριση της κυβέρνησης. Από το βασικό πέρασμα της Δυτικής Όχθης στην Ιερουσαλήμ, εκατοντάδες νεαροί παλαιστίνιοι προσέγγισαν το σημείο ελέγχου στη Καλάντια και συνεπλάκησαν με Ισραηλινούς στρατιώτες που απάντησαν κάνοντας χρήση χημικών και πλαστικών σφαιρών. Αλλά τα σύνορα με τη Γάζα, το Λίβανο και την Ιορδανία ήταν ήσυχα καθώς οι κυβερνήσεις εκεί απέτρεψαν τους διαδηλωτές από το να προσεγγίσουν τη μεθόριο. Λίγες ώρες πριν ξεσπάσουν τα βίαια επεισόδια, ο Πρωθυπουργός του Ισραήλ Βενιαμίν Νετανιάχου, δήλωσε ότι έχει δώσει εντολή στις Ισραηλινές δυνάμεις να δράσουν με ψυχραιμία αλλά αποφασιστικότητα, για να αποτρέψουν παραβίαση των συνόρων της χώρας.